***Sulis 1907*** er en norsk historisk dramafilm fra 2023. Filmen er regissert av Nils Gaup, og manus er skrevet av Christopher Grøndahl. Hovedrollene spilles av Simon Berger, Stig Henrik Hoff, Alexandra Gjerpen og Kristoffer Sagmo Aalberg.

Filmen hadde førpremiere 15. september 2023, og ordinær kinopremiere 6. oktober 2023.

Den historiske bakgrunnen for filmen
------------------------------------

I januar 1907 gjennomførte en gruppe gruvearbeidere i Sulitjelma i Fauske i Nordland, et opprør mot gruveeierne i området. Opprøret sprang ut av et møte som gruvearbeiderne holdt på Langvannsisen ved Sandnes, og aksjonene har fått samlebetegnelsen «Opprøret på Langvannsisen». Møtet fant sted den 13. januar 1907, og den direkte foranledningen var at den nytilsatte gruvedirektøren hadde innført et nummerskilt i metall som han forlangte at gruvearbeiderne skulle hente ut om morgenen og levere inn igjen om kvelden. Merket skulle hentes ut til bestemte klokkeslett morgen og kveld, og gruvearbeiderne kalte det for «slavemerket». Gjennom dette tiltaket ville gruvedirektøren skaffe seg full kontroll med hvor mye hver mann arbeidet; den som ikke overholdt de fastsatte klokkeslettene, mistet skiftet sitt og fikk dermed ikke lønn den dagen. Men innføringen av nummerskiltene var knyttet til betydelige endringer i arbeidernes vilkår; tidligere hadde arbeidstiden blitt regnet fra arbeiderne møtte opp ved gruven til de var oppe i dagen igjen. Tiden det tok å bli transportert ned i gruven og opp igjen, inngikk i arbeidstiden. Det nye regimet som skulle gjelde fra 1. januar 1907, innebar at arbeiderne skulle få utlevert sitt nummerskilt fra stigeren nede i gruven, og levere det samme sted. Det betydde at arbeiderne ikke fikk lønn for tiden det tok å bli fraktet inn i gruven og å komme ut igjen; dermed ville de gå glipp av en times lønn hver arbeidsdag. En annen endring som ble innført samtidig, førte til at arbeiderne fikk kortere spisepause midt på dagen.

Blant gruvearbeiderne i de ulike gruvene i Sulitjelma hadde det inntil da vært mye rivaliseringer, og alle forsøk på å få dem til å slutte opp om en felles fagforening eller på andre måter samarbeide for å få bedret sine kår, hadde strandet. Motstandsviljen som ble utløst da metallmerkene ble introdusert var imidlertid så stor, at arbeidere fra alle gruvene i området gjorde felles sak og opprettet en lokal fagforening i kjølvannet av møtet på Langvannsisen. Det hører med til historien at gruveledelsen hadde nedlagt forbud at arbeiderne organiserte seg, og likeledes mot massemøter i området. Det fantes heller ikke noe møtelokale som arbeiderne kunne bruke – derfor tydde de til den islagte innsjøen Langvatnet. Hele 1500 arbeidere skal ha deltatt i massemøtet på isen.

Skuespillere
------------

* Otto Fahlgren som Konrad Nilsson, 16 år gammel gruvearbeider
* Rune Temte som gruvearbeideren Rasmus, leder for et av arbeidslagene
* Stig Henrik Hoff som gruvearbeideren Kniv-Axel
* Mads Sjøgård Pettersen som gruvearbeideren Per Melien
* Kristoffer Sagmo Aalberg som gruvearbeideren Carl
* Simon Berger som gruveeieren Olof Wennstrøm
* Pernille Sandøy som Wennstrøms tjenestepike Johanna
* Anders Dahlberg som Ludvik Granberg
* Anderz Eide som Fauske Tom
* Kim Jøran Olsen som Umeå-Pelle
* Alexandra Gjerpen som Helene Ugland, politisk agitator
* Heidi Ruud Ellingsen som Svarta Bjørn
* Niklas Gundersen som politisjef Heiden
* Jens-William Aronsen som en gruvearbeider

Referanser
----------

1. ↑  Lambertsen, Ole-Fredrik (4. april 2021). «Etter over 10 år i planlegging starter opptakene av Nils Gaups nye nordnorske storfilm til høsten». *NRK*. Besøkt 15. september 2023.
2. 1 2 3 4 5 6 7 8  «Sulis 1907». *NRK P3* **(norsk)**. 4. oktober 2023. Besøkt 4. oktober 2023. «PÅ KINO 6. OKTOBER 2023: Det er ingen overraskelse at «Sulis 1907» har blitt en velgjort og engasjerende film, inspirert av en virkelig gruvestreik som skulle få stor betydning for forholdet mellom arbeidstagere og arbeidsgivere og det fremtidige velferdssamfunnet. | Med en så durkdreven regissør som Nils Gaup («Veiviseren», «Kautokeino-opprøret», «Birkebeinerne») og en så erfaren manusforfatter som Christopher Grøndahl («Villmark», «Nokas», «Kampen om Narvik»), føler man seg til enhver tid i trygge hender»
3. ↑  Johansen, Espen (21. mars 2023). «Verdenspremiere på utekino for Sulis 1907». *Saltenposten* **(norsk)**. Besøkt 15. september 2023.
4. 1 2 3 4 5  Evjen, Viktor (1992). *Opprøret på Langvannsisen : arbeiderhistorie i Sulitjelma gjennom 100 år*. Skutvik forlag.
5. 1 2 3 4 5  «Livlig bevægelse i Laplands helvede. Konsul Pehrson og de norske arbeidere.». *Arbeidet*. Bergen. 23. januar 1907. s. 1.
6. ↑  «Sulis 1907 (2023) - IMDb». Besøkt 4. oktober 2023.

Eksterne lenker
---------------

* (en) *Sulis 1907* på Internet Movie Database Rediger på Wikidata

* (no) *Sulis 1907* hos Filmweb Rediger på Wikidata

* (no) *Sulis 1907* hos Filmfront Rediger på Wikidata

* (sv) *Sulis 1907* i Svensk Filmdatabas Rediger på Wikidata